Ме́сяца а́вгуста в 24-й день

Преподо́бнаго Аристо́клия, Моско́вскаго чудотво́рца

НА МА́ЛЕЙ ВЕЧЕ́РНИ

На Го́споди, воззва́х: стихи́ры на 4, глас 2:

Ми́ра земна́го красоту́ отри́нув/ и сла́вы, я́же еди́на от Бо́га, взыска́в,/ стопы́ ко Святе́й горе́ Афо́нской напра́вил еси́/ и ми́лостию Влады́чицы Богоро́дицы/ сего́ приста́нища спасе́ния дости́гл еси́,/ в ра́дости сла́вя Бо́га Благоде́теля,// хотя́щаго всем спасти́ся и в ра́зум и́стины приити́.

Пе́сньми церко́вными прославля́юще в ра́довании,/ восхва́лим, ве́рнии лю́дие,/ преблаже́ннаго ста́рца Афо́нскаго/ и чудотво́рца Моско́вскаго Аристо́клия,/ Бо́жия избра́нника и возлю́бленное ча́до Богоро́дицы,/ той бо, име́я дерзнове́ние ко Го́споду,// мо́лится о спасе́нии душ на́ших.

Плоть ве́тхаго челове́ка/ в по́те трудо́в твои́х смири́л еси́,/ преподо́бне Аристо́клие,/ ду́шу же в по́двизех ве́ры и любве́,/ я́коже дре́внии отцы́, укрепи́л еси́,/ сего́ ра́ди Бо́гу угоди́л еси́,// Его́же моли́ спасти́ся душа́м на́шим.

Сла́ва, глас 6:

Егда́ дости́гл еси́ в ме́ру во́зраста духо́внаго,/ посла́ша тя ста́рцы оби́тели Афо́нския/ во град первопресто́льный Москву́,/ да подъе́млеши труды́ па́стырския/ и утверди́ши ве́ру люде́й правосла́вных,// мно́гими обдержи́мых напа́стьми.

И ны́не, Богоро́дичен, глас то́йже:

Богоро́дице, Ты еси́ лоза́ и́стинная,/ возрасти́вшая нам Плод живота́./ Тебе́ мо́лимся: моли́ся, Влады́чице,/ со святы́ми апо́столы,// поми́ловати ду́ши на́ша.

На стихо́вне стихи́ры, глас 6.

Подо́бен: Тридне́вен:

Преблаже́нне о́тче Аристо́клие,/ простра́нный путь суеты́ мирски́я оста́вив/ и всего́ себе́ во́ли Бо́жией преда́в,/ стезю́ мона́шескаго многотру́днаго жития́,/ не обину́яся, избра́л еси́/ и, во дни и но́щи Го́сподеви неле́ностно порабо́тав,/ Ца́рство Небе́сное унасле́довал еси́,// иде́же есть всех веселя́щихся жили́ще.

Стих: Честна́ пред Го́сподем// смерть преподо́бных Его́.

Днесь торжеству́ет Свята́я гора́ Афо́нская/ и ра́дуется первопресто́льный град Москва́,/ пра́зднующе честну́ю па́мять преподо́бнаго Аристо́клия,/ той бо дерзнове́нно мо́лится/ пред Престо́лом Бо́га Вы́шняго// о спасе́нии душ на́ших.

Стих: Блаже́н муж, боя́йся Го́спода,// в за́поведех Его́ восхо́щет зело́.

Преподо́бне о́тче Аристо́клие,/ приими́ моле́ние на́ше,/ да изба́вимся от бу́ри бед и искуше́ний/ и вся́ких напа́стей вра́жиих,/ ты бо и́маши дерзнове́ние ко Влады́це Христу́,// спаса́ющему род челове́ческий.

Сла́ва, и ны́не, глас 8:

Влады́чице, приими́ моли́твы раб Твои́х/ и изба́ви нас// от вся́кия ну́жды и печа́ли.

НА ВЕЛИ́ЦЕЙ ВЕЧЕ́РНИ

Блаже́н муж: 1-й антифо́н. На Го́споди, воззва́х: стихи́ры на 8, глас 2:

Преподо́бне о́тче Аристо́клие,/ ты, изде́тска Бо́гу в любви́ прилежа́в,/ си́лу благода́ти Бо́жия позна́л еси́,/ е́юже со одра́ боле́зни тя́жкия/ здрав воста́л еси́/ и в ра́дости воспе́л еси́:// сла́ва Тебе́, Го́споди, благоде́явшему ми.

Преблаже́нне о́тче Аристо́клие,/ измла́да ве́рою ду́шу утверди́в,/ вели́кому уго́днику Бо́жию Никола́ю/ ма́терию твое́ю моли́тися науче́н был еси́,/ его́же хода́тайством воздви́же тя Госпо́дь// от неду́га тя́жка и мучи́тельна.

Ми́ра сего́ сла́ву возненави́дев/ и ду́шу твою́ горе́ устреми́в,/ еди́наго Бо́га зре́ти вожделе́л еси́/ и Тому́ еди́ному служи́ти поревнова́л еси́,/ те́мже дарова́ ти Госпо́дь по се́рдцу твоему́/ зре́ти сла́ву Небе́сную/ и благода́тию тя я́ве просвети́,/ сего́ ра́ди ублажа́ем тя,// уго́дниче Бо́жий Аристо́клие.

Ны́не сла́вит тя земля́ Оренбу́ргская,/ иде́же ты, избра́нниче Бо́жий, роди́лся еси́,/ и в благоче́стии ма́терию свое́ю воспита́н быв,/ в ме́ру му́жа соверше́нна дости́гл еси́,/ жития́ и́ноческаго возжада́л еси́,// и́мже и вшел еси́ в черто́г сла́вы Небе́сныя.

Глас 8:

Преподо́бне о́тче Аристо́клие,/ прия́т тя Свята́я гора́ Афо́нская,/ иде́же сподо́би тя Пречи́стая Богоро́дица/ чин а́нгельский восприя́ти./ Ты же, от си́лы в си́лу восходя́,/ де́монския полки́ победи́л еси́/ и в по́двизех Христа́ Бо́га просла́вил еси́,// Его́же днесь с ли́ки го́рних сил при́сно воспева́еши.

Ра́дуйся, свяще́нная главо́,/ преподо́бне о́тче Аристо́клие,/ и́ноков изря́дный наста́вниче/ и усе́рдный о лю́дех пред Бо́гом предста́телю!/ Ты бо, красото́ю духо́вною оби́тель твою́ озаря́я/ и лука́вых духо́в си́лою моли́тв сокруша́я,/ дерзнове́ние ве́лие к Человеколю́бцу Христу́ стяжа́л еси́,// Его́же моли́ спасти́ся душа́м на́шим.

Пресла́вне о́тче Аристо́клие,/ ублажа́ет тя земля́ Моско́вская,/ в ню́же всели́лся еси́,/ иде́же, исполня́я послуша́ние отце́в святого́рских/ во устрое́нии подво́рия Афо́нскаго,/ наипа́че же в окормле́нии душ челове́ческих,/ усе́рдно потру́дился еси́,/ мно́гия бо приве́л еси́ ко спасе́нию// и насле́дию Ца́рствия Небе́снаго.

Воспои́м любо́вию, бра́тие,/ по́двиги преподо́бнаго отца́ Аристо́клия,/ пречестна́го ста́рца Афо́нскаго/ и прехва́льнаго чудотво́рца Моско́вскаго,/ той бо мно́гое попече́ние о стра́ждущих/ и от де́монов му́чимых в житии́ свое́м яви́./ И ны́не при́сно мо́лится Христу́ Бо́гу// о спасе́нии душ на́ших.

Сла́ва, глас 6:

Бог, прославля́емый в сове́те святы́х/ и преподо́бными гла́сы воспева́емый,/ ны́не прие́млет тя, преподо́бне о́тче Аристо́клие,/ я́ко цевни́цу духо́вную,/ с ли́ки А́нгельскими сла́вящую/ Тро́ицу Живонача́льную,// Отца́ и Сы́на и Свята́го Ду́ха.

И ны́не, Богоро́дичен, глас то́йже: Кто Тебе́ не ублажи́т:

На лити́и стихи́ры, глас 5.

Подо́бен: Ра́дуйся:

Ра́дуйся, свяще́нная главо́,/ преподо́бне о́тче Аристо́клие,/ го́рних чино́в собесе́дниче,/ мона́хов богому́дрый наста́вниче,/ скорбя́щих утеше́ние,/ неду́гующих исцели́телю,/ заблу́ждших вразумле́ние/ и о всех, хотя́щих спасе́ния,// усе́рдный моли́твенниче.

Сла́ва, глас 6:

Я́ко а́нгел во пло́ти,/ на земли́ пожи́л еси́,/ преподо́бне о́тче Аристо́клие,/ и, Ду́ха Всесвята́го благода́ть стяжа́в,/ сокро́вище некра́домое обре́л еси́./ Те́мже и Христо́с Бог просла́ви тя,/ я́ко ве́рнаго слугу́ Своего́,// и введе́ в Черто́г сла́вы ве́чныя.

И ны́не, Богоро́дичен, глас то́йже: Творе́ц и Изба́витель:

На стихо́вне стихи́ры, глас 2:

Прииди́те, возра́дуемся, лю́дие,/ пра́зднующе па́мять добропобе́днаго му́жа,/ преподо́бнаго отца́ на́шего Аристо́клия,/ той бо, многотру́дным путе́м земна́го стра́нствия ше́ствуя,/ си́лою смире́ния, терпе́ния и послуша́ния/ лю́тыя ко́зни вра́жия посрами́./ Сего́ ра́ди сла́вою ве́чною// увенча́ Человеколю́бец Госпо́дь уго́дника Своего́.

Стих: Пра́ведник я́ко фи́никс процвете́т// и, я́ко кедр, и́же в Лива́не, умно́жится.

О́тче святы́й Аристо́клие,/ наста́ви нас на путь пра́вый,/ и́мже до́бре ше́ствуя,/ стяжа́л еси́ ве́лия доброде́тели,/ ве́ру, наде́жду и любо́вь,/ и возше́л еси́ враты́ ра́йскими в Небе́сный черто́г,// угото́ванный Го́сподем всем лю́бящим Его́.

Стих: Честна́ пред Го́сподем// смерть преподо́бных Его́.

Сла́вят тя, преблаже́нне о́тче Аристо́клие,/ земля́ Моско́вская и Свята́я гора́ Афо́нская,/ ты бо, по́двиги мона́шескаго жития́ подъе́м,/ повеле́нная от Го́спода испо́лнил еси́,// Его́же моли́ спасти́ся душа́м на́шим.

Сла́ва, глас 1:

Кто возмо́жет изрещи́ труды́ и по́двиги твоя́,/ преподо́бне ста́рче Аристо́клие?/ Кто позна́ет бра́ни твоя́/ с по́хотию пло́ти, оче́с и го́рдостию жите́йскою?/ Кто не удиви́тся неуста́нному попече́нию твоему́/ о спасе́нии чад духо́вных?/ Ты бо, я́ко па́стырь до́брый,/ ду́шу полага́л еси́ за о́вцы своя́./ Те́мже восхваля́ем тя,/ я́ко небе́снаго моли́твенника// о чту́щих любо́вию святу́ю па́мять твою́.

И ны́не, глас то́йже, Богоро́дичен: Се испо́лнися Иса́иино прорече́ние:

Тропа́рь, глас 4:

На Святе́й горе́ Афо́нской духо́вне утверди́вся,/ я́ко звезда́ пресве́тлая во гра́де Москве́ просия́л еси́,/ Ду́ха же Свята́го благода́ть стяжа́в,/ мир Христо́в в души́ твое́й восприя́л еси́,/ преподо́бне о́тче Аристо́клие,/ моли́ Христа́ Бо́га// спасти́ся душа́м на́шим.

НА У́ТРЕНИ

На Бог Госпо́дь: тропа́рь свята́го два́жды. Сла́ва, и ны́не, Богоро́дичен: Е́же от ве́ка утае́нное:

По 1-м стихосло́вии седа́лен, глас 8:

Ми́ра сего́ суету́ презре́в, нетле́нных Небе́сных благ ре́вностне вожделе́л еси́, богоно́се о́тче Аристо́клие, и, Подвигополо́жнику Христу́ невозвра́тно после́довав, Ца́рствие Бо́жие внутрь себе́ стяжа́л еси́, доброде́тельми же мно́гими ду́шу твою́ украси́в, Тро́ицу Живонача́льную просла́вил еси́, Е́йже моли́ся о спасе́нии душ на́ших.

Сла́ва, и ны́не, Богоро́дичен, глас то́йже:

Я́ко Всенепоро́чная Неве́ста Творца́, я́ко Неискусому́жная Ма́ти Изба́вителя, Прия́тилище я́ко су́щи Уте́шителя, Всепе́тая, беззако́ния мя су́ща скве́рно жили́ще и де́монов игра́лище в ра́зуме бы́вша, потщи́ся и сих злоде́йствия мя изба́вити, све́тло жили́ще доброде́тельми соде́лавши. Светода́тельная и нетле́нная, разжени́ о́блак страсте́й и Вы́шняго прича́стия сподо́би, и Све́та Невече́рняго моли́твами Твои́ми.

По 2-м стихосло́вии седа́лен, глас 3:

Взем и́го Христо́во на ра́мо свое́, смире́нию и кро́тости от Боже́ственнаго Пастыренача́льника научи́лся еси́, и в терпе́нии ду́шу твою́ стяжа́в, в ра́дость Го́спода Вседержи́теля вшел еси́ и жили́ще ве́чных благ, угото́ванное ве́рным ча́дам Бо́жиим от сложе́ния ми́ра, насле́довал еси́. Сего́ ра́ди вопие́м ти, о́тче преблаже́нне Аристо́клие: ра́дуйся и весели́ся, я́ко мзда твоя́ мно́га на Небесе́х.

Сла́ва, и ны́не, Богоро́дичен, глас то́йже:

Я́ко невозде́ланная, Де́во, лоза́, прекра́сный грозд, Христа́, возрасти́ла еси́, источа́юща нам вино́ спаси́тельное, всех веселя́щее ду́ши и телеса́. Те́мже, я́ко вино́вну Тя до́брых ублажа́юще, при́сно со А́нгелом вопие́м Ти: ра́дуйся, Обра́дованная, Госпо́дь с Тобо́ю.

По полиеле́и седа́лен, глас 8:

Сла́вит тя, уго́дниче Бо́жий Аристо́клие, первопресто́льный град, обреты́й в ра́дости ве́лией твоя́ цельбоно́сныя мо́щи. Те́мже не забу́ди нас, чту́щих твою́ святу́ю па́мять, но при́сно помина́й, да твои́ми моли́твами Человеколю́бец Христо́с спасе́т ду́ши на́ша.

Сла́ва, и ны́не, Богоро́дичен:

О Тебе́ ра́дуется, Благода́тная, вся́кая тварь, А́нгельский собо́р и челове́ческий род, освяще́нный хра́ме и раю́ слове́сный, де́вственная похвало́, из Нея́же Бог воплоти́ся, и Младе́нец бысть, пре́жде век Сый Бог наш, ложесна́ бо Твоя́ престо́л сотвори́, и чре́во Твое́ простра́ннее небе́с соде́ла. О Тебе́ ра́дуется, Благода́тная, вся́кая тварь, сла́ва Тебе́.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 43.

По 50-м псалме́ стихи́ра, глас 6:

Возжела́в гра́да Небе́снаго,/ преле́стнаго ми́ра сего́, во зле страсте́й лежа́щаго,/ му́жественне отре́клся еси́/ и в уде́л Пресвяты́я Богоро́дицы/ с ра́достию всели́лся еси́,/ Ея́же Покро́вом вся стре́лы разжже́нныя угаси́л еси́/ и, я́ко крин се́льный, процве́л еси́// в преподо́бстве и пра́вде.

Кано́н преподо́бнаго, глас 8.

Песнь 1

Ирмо́с: Колесницегони́теля фарао́ня погрузи́/ чудотворя́й иногда́/ Моисе́йский жезл, крестообра́зно порази́в/ и раздели́в мо́ре,/ Изра́иля же беглеца́, пешехо́дца спасе́,// песнь Бо́гови воспева́юща.

Богоблаже́нне о́тче Аристо́клие, измла́да ско́рбная обстоя́ния претерпева́я, Христа́ всем се́рдцем возлюби́л еси́, Его́же с ли́ки А́нгельских сил на Небесе́х непреста́нно ны́не славосло́виши.

Тя́жкую боле́знь во о́трочестве претерпе́в, моли́твами ма́тере твоея́ от святи́теля Никола́я исцеле́ние получи́л еси́, те́мже, Чудотво́рцу вели́кому подража́я, пра́вило ве́ры и о́браз благоче́стия лю́дем яви́л еси́.

Плоть распя́в со страстьми́ и похотьми́, в вертогра́д Святы́я горы́ Афо́нския всели́лся еси́ и всего́ себе́ во́ли ста́рцев оби́тели покори́л еси́. Те́мже Госпо́дь твое́ се́рдце чи́сто соде́ла и дух прав обнови́ во утробе́ твое́й.

Богоро́дичен: Чуде́с Твои́х Боже́ственных мно́жество благохвали́ти предначина́я, Тя, Де́во, со умиле́нием молю́: благода́ть Твою́ пода́ждь ми недосто́йному.

Песнь 3

Ирмо́с: Утвержде́й в нача́ле Небеса́ ра́зумом/ и зе́млю на вода́х основа́вый,/ на ка́мени мя, Христе́, за́поведей Твои́х утверди́,/ я́ко несть свят па́че Тебе́,// Еди́не Человеколю́бче.

В по́двизех мона́шескаго жития́ преуспева́я, вся ко́зни де́монския си́лою ве́ры и упова́нием на Христа́ превозмо́гл еси́, И́мже и ве́чною сла́вою увенча́н был еси́.

Послуша́ния отце́м богому́дрым до́брый рачи́тель быв, и́го Христо́во благо́е на ра́мо подъя́л еси́ и во бра́ни с ду́хами зло́бы поднебе́сными я́ко столп непоколеби́м яви́лся еси́.

Гора́ Свята́я Афо́нская торжеству́ет, земля́ же Моско́вская пропове́дует вели́кия по́двиги твоя́, и́миже вся злоко́зненная искуше́ния, я́ко до́блий во́ин Христо́в, препобеди́л еси́.

Богоро́дичен: Неизрече́нно зачала́ еси́, Богоневе́сто Пречи́стая, Го́спода и Спа́са, от лю́тых зол избавля́ющаго с ве́рою призыва́ющих Тя.

По 3-й пе́сни седа́лен, глас 4:

И́мже о́бразом жела́ет еле́нь на исто́чники водны́я, си́це возжада́ душа́ твоя́, преподо́бне о́тче Аристо́клие, к Бо́гу Жизнода́вцу, сего́ ра́ди, вся кра́сная ми́ра земна́го презре́в, на благослове́нней горе́ Афо́нской и в земли́ Ру́сской усе́рдне потруди́лся еси́, и та́ко житие́м твои́м пра́ведным Го́спода Бо́га просла́вил еси́.

Сла́ва, и ны́не, Богоро́дичен:

Влады́чицу Тя ми́ра ве́мы, Де́во Всепе́тая, я́ко родила́ еси́ нам всех Творца́ и Спаси́теля ми́ра, И́же и просла́ви Тя, Пречи́стую Ма́терь Свою́, подая́ нам Тобо́ю благода́ть и ве́лию ми́лость.

Песнь 4

Ирмо́с: Ты моя́ кре́пость, Го́споди,/ Ты моя́ и си́ла,/ Ты мой Бог, Ты мое́ ра́дование,/ не оста́вль не́дра О́тча/ и на́шу нищету́ посети́в./ Тем с проро́ком Авваку́мом зову́ Ти:// си́ле Твое́й сла́ва, Человеколю́бче.

Всего́ себе́ всеблаго́й во́ли Бо́жией покори́в и вся повеле́ния отце́в духо́вных испо́лнив, в зе́млю Ру́сскую возврати́лся еси́ и многоско́рбный труд па́стырства подъя́л еси́.

Лю́дие, мно́гими боле́зньми душе́вными и теле́сными одержи́мии, о́тче святы́й, притека́ху к тебе́, прося́ще ско́рыя по́мощи, и исцеля́хуся.

Си́лою благода́ти, да́нною тебе́ свы́ше, боле́знующих из нездра́вия во здра́вие приводи́л еси́, и́же и сла́вляху Многоми́лостиваго Бо́га.

Богоро́дичен: Не и́мамы, раби́ Твои́, ина́го предста́тельства и покро́ва ра́зве Тебе́, Влады́чице. Те́мже, Чи́стая, от се́рдца вопие́м: вся́кия беды́ свободи́ всех ве́рных, к Тебе́ прибега́ющих.

Песнь 5

Ирмо́с: Вску́ю мя отри́нул еси́/ от лица́ Твоего́, Све́те Незаходи́мый,/ и покры́ла мя есть чужда́я тьма, окая́ннаго?/ Но обрати́ мя и к све́ту за́поведей Твои́х// пути́ моя́ напра́ви, молю́ся.

Мно́ги ско́рби претерпе́л еси́, егда́ супоста́т диа́вол наусти́ люде́й оглаго́лати тя, о́тче преподо́бне, оба́че смире́нием вся вра́жия ко́зни препобеди́л еси́ и вене́ц побе́дный от Го́спода прия́л еси́.

Егда́ обличи́ся непра́вда, воздви́гнутая на тя, о́тче святы́й, па́ки посла́ху тя ста́рцы афо́нстии во град Москву́, иде́же па́че пре́ждняго в доброде́телех подвиза́лся еси́.

Неду́гующии притека́ху к тебе́, о́тче пра́ведне, и никто́же тощ отхожда́ше, чудесе́м, тобо́ю сотворе́нным, дивя́щеся и Бо́га, ди́внаго во святы́х Своих, сла́вяще.

Богоро́дичен: Несть, и́же к Твоему́ притече́ покро́ву и не улучи́, Отрокови́це, мно́гих Твои́х щедро́т. Те́мже и аз молю́ся, не лиши́ мя Твоего́ заступле́ния.

Песнь 6

Ирмо́с: Очи́сти мя, Спа́се,/ мно́га бо беззако́ния моя́,/ и из глубины́ зол возведи́, молю́ся,/ к Тебе́ бо возопи́х, и услы́ши мя,// Бо́же спасе́ния моего́.

Христо́вою любо́вию уязви́вся, о́тче преподо́бне, оста́вил еси́ вся, я́же в ми́ре сем и, горе́ ум впери́в, то́чию о Небе́снем помышля́л еси́.

Мно́гия труды́ во гра́де Москве́ подъя́л еси́, подво́рие Святы́я горы́ Афо́нския устроя́я, да моли́твою послу́жит бра́тия лю́дем стра́ждущим и в ну́ждах су́щим.

Возлю́бленное ча́до Пречи́стыя Богоро́дицы был еси́, о́тче, при́сно моля́ся пред свято́ю ико́ною Скоропослу́шницею и храм в честь Ея́ воздви́гл еси́, да при́сно сла́вится и́мя Богоотрокови́цы Мари́и.

Богоро́дичен: Ра́дуйся, Купино́ Неопали́мая, ю́же Моисе́й ви́де на Сина́и, и Ле́ствице высо́кая, ю́же Иа́ков ви́де, Преблагослове́нная Богоро́дице Присноде́во.

Конда́к, глас 8:

Я́ко звезда́ на тве́рди небе́сней возсия́л еси́/ и, путь многотру́днаго мона́шескаго жития́ проше́д,/ по́двигами доброде́телей вене́ц нетле́нный стяжа́л еси́,/ те́мже и Христо́с Бог да́ром чуде́с обогати́ тя./ Помина́й нас, чту́щих святу́ю па́мять твою́, преподо́бне о́тче Аристо́клие,// горы́ Афо́нския похвало́ и земли́ Ру́сския украше́ние.

И́кос:

В стра́се Бо́жием соде́ловая путь спасе́ния, преподо́бне, утверди́лся еси́ сло́вом апо́стольским, я́ко любы́ ми́ра сего́ вражда́ Бо́гу есть и и́же восхо́щет друг бы́ти ми́ру, враг Бо́жий быва́ет. Те́мже, вся бла́га земна́я во уме́ты вмени́в, ру́ку свою́ на ра́ло возложи́л еси́ и отню́д вспять не зрел еси́, но, пря́мо стопы́ твоя́ по словеси́ Госпо́дню направля́я, мир и поко́й в души́ твое́й обре́л еси́. Сего́ ра́ди и Бог тя просла́ви я́ко ве́рнаго раба́ Своего́, и увенча́ я́ко добропобе́днаго во́ина Царя́ Небе́снаго.

Песнь 7

Ирмо́с: Бо́жия снизхожде́ния/ огнь устыде́ся в Вавило́не иногда́,/ сего́ ра́ди о́троцы в пещи́, ра́дованною ного́ю,/ я́ко во цве́тнице, лику́юще, поя́ху:// благослове́н еси́, Бо́же оте́ц на́ших.

В годи́ну тя́жких гоне́ний в земли́ на́шей я́ко свеща́ горя́щая просия́л еси́, мрак неве́рия прогоня́я, немощны́я укрепля́я, малоду́шныя утвержда́я и уныва́ющия к Бо́гу подвига́я.

Тве́рдо ве́ру Христо́ву испове́дуя, бу́рю, от богопроти́вник воздвиза́емую, утиша́л еси́ и всех, притека́ющих к тебе́, во упова́нии на Бо́га Промысли́теля утвержда́л еси́.

До́брый па́стырь яви́лся еси́, о́тче преблаже́нне, ду́шу свою́ за о́вцы полага́я, и до после́дняго воздыха́ния ста́до, е́же собра́л еси́, окормля́л еси́ и от сете́й вра́жиих огражда́л еси́.

Богоро́дичен: Сы́на О́тча Единоро́днаго, безма́терня пе́рвее и из Тебе́ рожде́нна, уве́девше безо́тча, Бо́жию Ма́терь испове́дуем Тя, безстра́стно ро́ждшую и Де́ву пребы́вшу па́че сло́ва, Мари́е Богоневе́сто.

Песнь 8

Ирмо́с: Седмери́цею пещь/ халде́йский мучи́тель/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Со А́нгелы всели́ся душа́ твоя́, о́тче святы́й, иде́же несть печа́ль, боле́знь и воздыха́ние. Те́мже мо́лим тя: предста́тельствуй пред Престо́лом Бо́га жива́го о нас, любо́вию чту́щих па́мять твою́.

Испо́лнив зако́н Христо́в, ве́ру соблю́л еси́, тече́ние земно́е сконча́л еси́, Ца́рствие Небе́сное насле́довал еси́. Не забу́ди и нас, убо́гих чад твои́х, о́тче преподо́бне, но моли́ся Всеми́лостивому Бо́гу, да спасе́т ду́ши на́ша.

Во́ли своея́ до конца́ совле́кся, преподо́бне о́тче, Бо́гови покори́лся еси́ и крест земна́го жития́ в терпе́нии проне́сл еси́. Те́мже просла́ви тя Христо́с, прему́дре спаса́яй род челове́ческий.

Богоро́дичен: Чуде́с па́че всех, Всенепоро́чная, в Тебе́ новосоде́явшееся чу́до показа́ся я́вственно: Бо́га бо родила́ еси́ теле́сне, земны́м за милосе́рдие соедини́вшася в несли́тнем соедине́нии, Богоневе́сто.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски/ и чре́во Твое́ бысть простра́ннейшее Небе́с./ Тем Тя, Богоро́дицу,// А́нгелов и челове́к чинонача́лия велича́ют.

В преставле́нии твое́м, о́тче святы́й, возра́довашася Небе́сныя Си́лы, срета́юще ду́шу твою́, и Госпо́дь введе́ тя в ра́йския оби́тели, я́ко ве́рнаго раба́ Своего́.

Но́вое чу́до яви́ нам Госпо́дь моли́твами твои́ми, преподо́бне, дарова́в обрести́ цельбоно́сныя мо́щи твоя́, во утеше́ние всех, чту́щих святу́ю па́мять твою́ и благодаря́щих Бо́га, ди́внаго во святы́х Свои́х.

Ра́ка святы́х моще́й твои́х, о́тче досточу́дне, источа́ет ми́лости всем, с ве́рою к тебе́ притека́ющим, и́же и воспева́ют ве́лие твое́ дерзнове́ние пред Влады́кою Христо́м о спасе́нии душ погиба́ющих.

Богоро́дичен: Не́бо небе́с вы́шшее яви́лася еси́ боже́ственною Твое́ю сла́вою, Богоневе́сто Влады́чице, в Тя бо Бог наш всели́ся и яви́ся нам.

Свети́лен:

На Святе́й горе́ Афо́нской усе́рдно подвиза́яся, бра́тию оби́тели, я́ко наста́вник изря́дный, ко спасе́нию приводи́л еси́; в земли́ же Ру́сской свое́ богоуго́дное житие́ сконча́л еси́. Ны́не с высоты́ Небе́сныя посыла́еши по́мощь чту́щим твою́ святу́ю па́мять, о́тче святы́й Аристо́клие.

Сла́ва, и ны́не, Богоро́дичен:

Тя Засту́пницу вси и́мамы, гре́шнии, о Пресвята́я Де́во! Благоуве́тлива нам соде́лай Сы́на Твоего́ ма́терними Твои́ми мольба́ми.

На хвали́тех стихи́ры на 4, глас 2:

Прииди́те, лю́дие, просла́вим днесь/ пра́веднаго и богоно́снаго Аристо́клия,/ добросла́внаго уго́дника Бо́жия,/ Афо́нскаго дре́ва жи́зни благу́ю о́трасль/ и Ру́сския земли́ цвет благоуха́нный,/ и тому́ с ве́рою возопи́им:/ спаса́й нас, о́тче преподо́бне, моли́твами твои́ми// от вся́каго зла и лю́тых обстоя́ний.

Измла́да ми́лость Бо́жию позна́в/ и исцеле́ние от тя́жкаго неду́га улучи́в,/ все́ю душе́ю Творцу́ вся́ческих прилепи́лся еси́/ и, су́етная ми́ра сего́ оста́вив,/ стопы́ твоя́, блаже́нне о́тче, к горе́ Афо́нской напра́вил еси́,// иде́же сла́дость жития́ во Христе́ обре́л еси́.

Послуша́ния до́брый рачи́тель быв,/ николи́же отце́м духо́вным прекосло́вил еси́,/ те́мже, от си́лы в си́лу восходя́,/ мир и поко́й души́ твое́й обре́л еси́/ и ча́до возлю́бленное Пресвяты́я Богоро́дицы яви́лся еси́./ Моли́ся о нас, преподо́бне о́тче Аристо́клие,/ да терпе́нием скорбе́й смири́м себе́// и насле́дницы Ца́рствия Небе́снаго соде́лаемся.

Сла́ва, глас 6:

Восхва́лим днесь, ве́рнии,/ преподо́бнаго старца́ Аристо́клия,/ ча́до возлю́бленное Пресвяты́я Богоро́дицы,/ горы́ Афо́нския похвалу́/ и земли́ Моско́вския украше́ние,/ и́же, предстоя́ Престо́лу Бо́жию,/ прославля́ет Тро́ицу Единосу́щную// и мо́лится о душа́х на́ших.

И ны́не, Богоро́дичен, глас то́йже:

Богоро́дице, Ты еси́ лоза́ и́стинная,/ возрасти́вшая нам плод живота́./ Тебе́ мо́лимся: моли́ся, Влады́чице,/ со святы́ми апо́столы и преподо́бным Аристо́клием// поми́ловати ду́ши на́ша.

Славосло́вие вели́кое, ектении́ и отпу́ст.

НА ЛИТУРГИ́И

Блаже́нны от кано́на свята́го, пе́сни 3-я и 6-я. Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Апо́стол к Гала́том, зача́ло 213. Аллилу́ия, глас 6: Блаже́н муж, боя́йся Го́спода, в за́поведех Его́ восхо́щет зело́. Стих: Си́льно на земли́ бу́дет се́мя его́. Ева́нгелие от Луки́, зача́ло 24. Прича́стен: В па́мять ве́чную бу́дет пра́ведник:

*Утверждена Священным Синодом*

*Русской Православной Церкви*

*09.07.2019 (журнал № 82).*